দু-একটি ঘটনা কিশোর-তরুণের মনপ্রাণ, অনুভূতিকে এত জোরে নাড়া দেয় যে তার পক্ষে নীরব, নির্বিকার, নিস্তেজ, নিষ্ক্রিয় থাকা সম্ভব হয় না। সে প্রকাশ্যে প্রতিবাদী হয়ে ওঠে, স্বতঃস্ফূর্তভাবে তৎপর কর্মচঞ্চল রূপ ধারণ করে। যদি এর সঙ্গে তার বন্ধুবান্ধব, সহপাঠী, সহযোগী এসে যুক্ত হয়, তবে এই সম্মিলিত গোষ্ঠী সরব প্রতিবাদী গোষ্ঠী হয়ে ওঠে। একটি বিস্ফোরণোন্মুখ পরিস্থিতির সৃষ্টি হয়। সম্মিলিত প্রতিবাদী গোষ্ঠী কোনো বাধা মানতে চায় না, সদলবলে শুধু প্রতিবাদী আওয়াজ তুলে এগিয়ে যেতে চায়। এদের কোনো পিছুটান নেই। খাওয়া-পরার চিন্তা এদের ভারাক্রান্ত করে না। প্রকৃতপক্ষে এসব চিন্তা তাদের মাথায় আসে না। স্বল্পকালীন যাবতীয় ব্যয় নির্বাহের চিন্তা অভিভাবকের ওপর ছেড়ে দিতে তারা অভ্যস্ত। অন্যায়-অত্যাচারের বিরুদ্ধে প্রতিবাদ করাকে তারা সময়ের দাবি বলে মনে করে। সেই দাবির প্রতি সাড়া দেওয়াকে তারা মানবজীবনের সবচেয়ে গুরুত্বপূর্ণ এবং মহত্তম কাজ বলে মনে করে। দমন-পীড়ন, কষ্ট-যন্ত্রণা যতই আসুক না কেন, এ কাজ তাদের করতেই হবে, এমন বদ্ধমূল ধারণা থেকে প্রতিবাদী কিশোরের দলকে তখন সরানো যায় না। জীবন-মৃত্যুর মাঝামাঝি দাঁড়িয়েও তারা থাকে অটল, অকুতোভয়।